  Виталий Пронин Ижысь проектъёсты радъянъя «Лифт» штабын Сергей Москвинлэн «Пифия» книгаеныз тодматскон ортчиз. Сергей Москвин вордскемын Ижкарын 1969-тӥ арын.  Сергей Москвин вордскемын Ижкарын 1969-тӥ арын. Пичи дырысеныз ик чекистъёс, военнойёс сярысь лулысь-сюлмысь лыдӟылӥз. Бӧрысь тодон-валан люканы Москвае кошкиз, ФСБ-ысь офицер луиз. Профессиезъя ужаны кутскыса гинэ, Сергей Москвин валаз, макем ӧжыт гожъямын военнойёслэн кышкыт учыръёсын тымиськем улонзы сярысь. Тросэз авторъёс асьсэос но кытӥяз пыр-поч уг тодо мар сярысь гожтэмзэс. Соин Сергей Москвин шонерзэ верано кариськиз.- 1999-тӥ арын мон гожтӥ нырысетӥ книгаме, но со мед потоз шуыса, уг тодӥськы вал кинлы но кытчы вазиськыны. Соин мынӥ киоске, учки кытын но кыӵе издательствоосын ӵемгес пото книгаос. Адресъёссэс гожтыса, 4 экземпляр романэным шонтӥ Москвае. 3 арня ортчиз-а, ӧз-а, «ЭКСМО» издательство произведениме поттыны дась луэмзэ ивортӥз. Туннэ нуналлы 22 книгае потэмын. 16-ез романъёсы сӥземын военной разведчикъёслэн но госбезопасностьын ужасьёслэн террористъёсын, Америкаысь но мукет странаосысь агентъёсын нюръяськемзылы, - шуэ С. Москвин.Разведка сяна, Сергей Москвинлы котьку тунсыко вал планетамылэн эскерыны сётскисьтэм палъёсыз: инкуазь катастрофаос, НЛО… Та валантэм учыръёс сярысь тросгес лыдӟыса, писатель оскыны кутскем: улон зэм но туж аспӧртэм. Озьы кылдӥзы 3 научно-фантастической романъёсыз: «Предельная глубина», «Контакт третьей степени», «Чёрный рассвет».- Кӧня ке ар талэсь азьло киям Дмитрий Глуховскийлэн «Метро 2033» книгаез вуиз. Произведениын возьматӥське ядерной война бере 20 ар ортчыса улон. Адямиос уло метроын, музъем вылын кузёясько олокыӵе гибридъёс. Али тросэз адямиос сюлмасько, мар луоз азьланьын, зэм но ядерной бомба пуштӥз ке. Соин Дмитрий Глуховскийлэн «Метро 2033» произведениез быдэс проектлы пӧрмиз: писательёс кутскизы гожъяны произведениоссэс, та роман вылэ пыкиськыса. Шимес кышкыт но аспӧртэм луэменыз антиутопической «Метро 2033» монэ но бордаз кыскиз, аслэсьтым геройёсме со дуннее вуттэме потӥз. Озьы кылдӥзы «Увидеть солнце», «Голод», «Пифия» романъёсы но «Последнее убежище» сборнике пырем «За порогом рая» веросэ, - шуэ С. Москвин.Ӵапак та берпуметӥ ужъёсыз писателез эшшо но тодмо каризы. Та произведениосыз гожтэмын ог 20 аресъем лыдӟисьёслы.«Пифия» романэз нимамын вашкала грекъёслэн мифысьтызы геройя, кудӥз адӟе ортчемзэ но вуонозэ. Романын действие ортче музъем улын, Метроын, ядерной бомба пуштэм бере.- Ядерной война луиз ке, улэп кылён понна «Пифия» книгадэс методической материалэз сямен кутыны яралоз-а? - юасьёс луизы.- Валамон, уз. Зэмос войнаын ваньмыз мукет сямен ортчоз.- Ижевскын метро ӧвӧл, озьыен, асьмелэн нокыӵе луонлыкмы ӧвӧл улэп кыльыны? - уг буйгало пумиськонэ лыктэмъёс.- Мон но та сярысь малпаськи вал ини. Ижкарын вань бомбоубежищеос, музъем улын парковкаос... Малпасько городмы сярысь но роман гожтыны.Кызьы вераз Сергей Москвин, литература - хоббиез гинэ. Соин уксё уд потты. Али одӥгезлэн мебель поттон салонлэн директорез луэ. Семьяез сое вала: ӝытъёсы гожъяськемезлы пумит уг кариськы.Любовь Михайлова  